钦定古今图书集成/理学汇编/文学典/第251卷 > 徐师曾诗体明辩 > 《与章质夫》宋·苏轼
## 钦定古今图书集成/理学汇编/文学典/第251卷 > 徐师曾诗体明辩 > 《与章质夫》宋·苏轼

某启。承喻慎静以处忧患，非心爱我之深，何以及此，
谨置之座右也。《柳花》词妙绝，使来者何以措词。本不
敢继作，又思公正柳花飞时出巡按，坐想四子，闭门
愁断，故写其意，次韵一首寄去，亦告不以示人也。《七
夕》词亦录呈。药方付徐令去，惟细辨。覆盆子若不真，
即无效。前者路傍摘者，此土人谓之“插秧苺”，三四月
花，五、六月熟，其子酸甜可食，当阴干其子用之。今市
人卖者，乃是花鸦苺，九月熟，与《本草》所说不同，不可
妄用想子已寄君猷矣。